Folketing
2003-11-07

Tværtimod tegner det et forsøg på grænsedragning, som er uacceptabel og en blokering for køreplanens gennemførelse. Sikkerhedshegnet er desuden med til at forpeste dagligdagen for mange palæstinensere og skille familier og landsbyer ad. Jeg vil gerne understrege, at det ikke er sikkerhedshegnet i sig selv, der angribes, det er placeringen. Blev hegnet opført på den grønne linje, var der ikke noget at komme efter, men det er der nu, sådan som det også i sidste måned kom til udtryk i en FN-resolution. Mellemøsten er naturligvis mere end konflikten mellem Israel og palæstinenserne. Men det er ikke desto mindre de to folk og først og fremmest deres ledere, der skal bidrage til, at der bliver fred i Mellemøsten. Jeg vil dog ikke undlade at nævne den trussel, som kræfter i Iran, Syrien og andre lande udgør for en fredelig løsning og ikke mindst Israel. Men lige nu er der brug for at lægge pres på såvel israelerne som palæstinenserne, så blodsudgydelserne og lidelserne for begge folk kan stoppe.